Britse musikus in Durban-natuurreservaat vermoorSimon Milliken. Foto: Val Adamson Die moord op ŉ 60-jarige Brit in KwaZulu-Natal maak internasionaal opslae. Simon Milliken (60) is Vrydagmiddag in die Burman Bush-natuurreservaat in Morningside, Durban, met ŉ mes gesteek. Sy liggaam is eers Saterdag uit die natuurreservaat verwyder. William Charlton-Perkins, ŉ vriend van Milliken en besturende direkteur van die reklamefirma Copy Dog, het gesê Milliken het die dirigent Peri So van Hongkong op ŉ uitstappie geneem deur die reservaat toe die voorval plaasgevind het. Kol. Thembeka Mbele, woordvoerder van die polisie, het bevestig die twee mans is in die natuurreservaat aangeval. Volgens Mbele is een van die mans beroof, maar kon daarin slaag om ongedeerd weg te kom. Milliken se liggaam is Saterdagoggend deur soek- en reddingswerkers uit die reservaat verwyder. Hy het verskeie steekwonde opgedoen, volgens Mbele. Die polisie ondersoek sake van moord en roof en niemand is al in hegtenis geneem in verband met die voorval nie. Volgens Charlton-Perkins was Milliken ŉ kranige voëlkyker. Hy het die dag voor sy dood onder So se leiding opgetree tydens die KwaZulu-Natalse Filharmoniese Orkes se Lentekonsert in die stadsaal. Milliken was kontrabasspeler in die orkes. Hy het verlede jaar uit die orkes afgetree, maar nog gereeld saam met hulle opgetree. Die breër musiekgemeenskap het hul skok en hartseer oor Milliken se dood uitgespreek en huldeblyke stroom in. Cathy Peacock, ŉ nabye vriend van Milliken en musikus, het die voorval as ŉ vreeslike tragedie beskryf. “Dit was altyd ŉ vreugde om by Simon te wees. Ek het hom liefgehad oor sy humor, sy heelhartige genot van die lewe, sy passie vir opera en sy vriendelike belangstelling in die mense rondom hom.” Michel Schneuwly, stigtersdirekteur van Baroque 2000, het sy hartseer uitgespreek oor die verlies van ŉ jare lange vriend. “Simon was ook ŉ stigterslid van Baroque 2000. Ek en my vrou, Trui, het ŉ spesiale vriendskap met Simon gehad en sal hom verskriklik mis.” Die moord op Milliken het ook internasionaal opslae gemaak met talle oorsese nuusagentskappe en -webwerwe, waaronder The Sun, Daily Mail en The Times, wat daaroor berig het.